Kinodesse jõuab dokumentaalfilm preestrist ja vembumehest Vello Salost PM

Kultuuritoimetus23. august 2018,Vello SaloFOTO: Peeter Langovits / PostimeesAlates 5. septembrist jõuab kinodesse üle Eesti Jaan Tootseni värske dokumentaalfilm «Vello Salo. Igapäevaelu müstika».Film räägib vanaks saamise ilust ning mehest, kes teeb ettevalmistusi sellest maailmast lahkumiseks. Esile kerkib isiklikke ja tundlikke küsimusi – kuidas viimsel tunnil mitte kaotada oma usku?Vello Salo rändas pärast Eestist lahkumist 1944. aastal rändas läbi terve maailma: oli sõdurina Soomes ja aednikuna Roomas, õppis Šveitsis ja Hollandis matemaatikat ja füüsikat ning Itaalias teoloogiat, Saksamaal pühitseti aga preestriks. Nii on ta õpetanud ja töötanud Itaalias, Iisraelis, Iraagis, Jordaanias, Kanadas, Rootsis ja mujalgi. Alates 1993. aastast on Salo tagasi Eestis, katoliku preestriks Pirita kloostris. Inimese vaimuelu tippvorm saabub ikka alles vanemas eas. Nii mõnedki olulised küsimused saavad selgeks, läbi valu ja vaeva, alles päris viimases peatükis. Olgu see rõõmuks ja lohutuseks meile kõigile.«Vello Salo on ikka rõhutanud, et kuigi kehalt jääme me kõik aastatega nõrgemaks, siis vaimus võime kasvada piiritult. Vaimumaailmas on kõik teistmoodi – mida vanem, seda parem, mida vanem, seda targem. See on ju väga lohutav tõdemus – vaimus saame alati kasvada lõpmatult. Ja siin on isa Vello Salo – preester ja trikster, Eesti erudiit ja vembumees meile suureks eeskujuks. Samas ei lähe asi ka ülemäära roosamannaks, sest elu viimane peatükk toob ikka palju huvitavaid küsimusi - kuidas viimsel tunnil mitte kaotada oma usku. Isegi näiteks kui oled juhtumisi preester. Ja kuidas meie, kõik teised inimesed, siin maailmas saame oma isikliku surmaga hakkama,» räägib filmi peategelase kohta režissöör Jaan Tootsen.Kirjanik Peeter Sauter on kirjutanud järgnevalt: «Salo - Tootseni tandem näitab meile dogmavaba ristiusku, mis baseerub humanismil, millele lisandub annus nõutust ja vembumehelikkust. Kus ennast ei taandata, jäädakse iseendaks koos oma viguritega. Olles mänglev ja samas lihtne. Film ongi kahe malbe mehe väike puntratants läbi suure armastuse.»Filmi režissöör on Jaan Tootsen, operaatoriteks Erik Norkroos, Kullar Viimne, Taavi Arus, Jaan Tootsen, Marianne Kõrver, Joosep Matjus ja Jaan Kolberg, animatsioonikunstnik Rait Siska, montaažirežissöör Tõnis Tootsen, helioperaatorid Mart Kessel-Otsa, Antti Mäss, Robi Uppin ja Taisto Uuslail, helirežissöör Horret Kuus. Muusika filmile on loonud Robert Jürjendal ja Sander Saarmets. Filmi on tootnud Adam ja pojad, produtsent Jaan Tootsen.